  Туспуктэм «Спорт в Граховском районе» огинлэн «ВКонтакте» бамысьтыз Валентина Емельянова 2021-тӥ арын шаерысьтымы спортсменъёс пӧртэм ӵошатсконъёсын 493 медальёс утӥзы, 266 мурт (239 спортсменъёс но 25 тренеръёс) спорт­ысь 52 амалъя Россилэн сборной командаяз кутэмын. Кылем арын шаерамы спортлэн азинскемез сярысь мадиз мугорез кыдатон культурая, спортъя но егитъёсын ужан политикая министр Александр Варшавский. Шаерамы спортлы арысь аре бадӟым саклык висъяське, пӧртэм ӵошатсконъёс радъяськыло, проектъёс пыӵало. Кылсярысь, Удмуртиын ортчиз Олимпиадае пырись но пырисьтэм амалъёсъя Россилэн фестивалез: спортысь 16 амалъя ӵошатсконэ 42 улосысь 732 спортсмен пыриськиз. Россиысь студентъёслэн спорт фестивалязы 19 улосысь 400 спортсмен вуылӥз. Россиысь студентъёслэн уянъя 1-тӥ ӵошатсконзылы но кутскон сётэмын вал Ижевскын. Спортэз яратӥсьёс понна но трос ужрадъёс ортчыло. Министерство но «КалашниковСпорт» огазеяськон ар куспын 24 ӵошатскон радъязы. Удмуртие вуылӥзы 36 улосысь 15 сюрслэсь трос спортэз гажасьёс. Мугорзэс кыдатэм сяна, Удмуртиен тодматскизы. Соос понна бадӟымез ужрад — куасэн бызьылонъя Г. Кулакова нимо марафон. Гуртысь спортэз азинтонлы но нимысьтыз сак­лык висъяське. Вавожын но ­Гракын ортчизы тол но гужем Гурт шудонъёс. 2021-тӥ арын Удмуртилэн командаез Россиысь Гурт тол шудонъёсын чемпион луиз, гуртысь спортэз азинтон ласянь шаермы 5 устоез улос пӧлы шедиз. — 2021-тӥ арын шаерамы усьтэмын спортэн герӟаськем выль объектъёс: 50 метръем бассейн, мугор кыдатонъя 3 комплекс, школаосын 2 спортзал но 3 стадион, Вавож ёросысь Нюрдор-Котьяын куас база, Шаркан но Сарапул ёросысь Сигаевоын лыжероллерной трассаос, Сарапулын, Дэриын, Эграын, Алнаш ёросысь Выль Утчан, Ляли но Вуж Шудья гуртъёсын хоккеен шудонъя площадкаос но мукетъёсыз. Огъя вераса, шаерамы 1,9 миллиард манет тыр 80 спортсооружениос кылдӥзы, — шуиз Александр Варшавский. Кылсярысь, Ижысь Йӧ дворецез выльдоно, Якшур-Бӧдьяын но Балезиноын выль стадион но ФОК лэсьтоно, Ярын — куас база но хоккеен шудон коробка, озьы ик мугор кыдатонъя комплексъёс усьтӥськыны кулэ Воткинскын, Глазовын, Дэри ёросысь Ягулын, Якшур-Бӧдья ёросысь Тылоын. Кызьы вераз министр, мугорез кыдатыны луонлыкъёс тросгес кылдытӥмы ке, шаерамы улӥсьёслэн тазалыксы юнгес луоз. Кылем арын 90 ар тырмиз Россиысь ГТО физкультурно-спортивной комплекслы. ГТО куронъёсты быдэстонъя 1 региональной оператор, 33 центръёс кылдытэмын, 150 площадкаос ужало. Туннэ нуналлы шаерысьтымы 130 сюрс пала адямиос ГТО куронъёсты быдэстон вылысь пусйиськемын. Кылсярысь, кылем арын 25 сюрс 156 мурт пусйиськиз ГТО куронэз сётыны, нош знак басьтыны удалтӥз 18 сюрс 883-езлы гинэ. Знак басьтӥсьёслэн лыдзы, 2020-тӥ арен ӵошатыса, 5 сюрслы уногес луиз но, та лыдпусъя Удмуртия Россиын 25-тӥ интые ӝутскиз. Асьме азе бадӟым ужпум пуктэмын: 2030-тӥ арлы шаерысьтымы улӥсьёс пӧлысь 70 процентэз спортэн эшъяськыны кулэ.  